KIRJALLINEN KYSYMYS P-1578/03 esittäjä(t): Herbert Bösch (PSE) komissiolle. Komission Wienin edustustoon liittyvät OLAFin tutkimukset.



Virallinen lehti nro 051 E , 26/02/2004 s. 0110 - 0111



KIRJALLINEN KYSYMYS P-1578/03 esittäjä(t): Herbert Bösch (PSE) komissiolle (2. toukokuuta 2003) Aihe: Komission Wienin edustustoon liittyvät OLAFin tutkimukset Kirjallisessa kysymyksessäni E-1966/01(1), jonka esitin komissiolle 5. heinäkuuta 2001, huomautin komission Wienin edustustoon liittyvistä epäkohdista. Vaikka komissiolla oli jo tällöin konkreettisia tietoja kyseisistä epäkohdista, se ei ollut ryhtynyt minkäänlaisiin toimiin. Itävallan työntekijöiden ammattiyhdistys oli ilmoittanut komissiolle 3. joulukuuta 1999 päivätyllä kirjeellä, että komission Itävallan edustusto on jo vuosien ajan kiertänyt sosiaali- ja työlainsäädännöllisiä määräyksiä työllistämällä lukuisia henkilöitä palkkiopohjalta. Myös varainhoidosta vastaavan yksikön tilintarkastuskertomuksesta, joka laadittiin 7.11. kesäkuuta 1999 tehdyn tarkastuskäynnin jälkeen, kävi ilmi vakavia määräysten rikkomuksia. Euroopan petostentorjuntavirasto OLAF alkoi tutkia asiaa sen jälkeen, kun olin esittänyt kysymykseni. Nyt komission jäsen Michaele Scheyer ilmoitti minulle 11. huhtikuuta 2003 päivätyllä kirjeellään, että OLAF toivoo saavansa tutkimuksen päätökseen kesäkuussa 2003. Viivästyminen johtui kuulemma osaltaan siitä, että tutkimuksesta vastaava virkamies oli sairastunut ja hänen tilalleen oli jouduttu palkkaamaan toinen virkamies joulukuussa 2002. 1. Voiko komissio vahvistaa, että viivästyminen johtui ennen kaikkea siitä, että edellä mainittu varainhoidosta vastaavan yksikön tilintarkastuskertomus toimitettiin OLAFille vasta seitsemän kuukautta sen jälkeen, kun olin esittänyt kysymykseni? Voiko komissio selittää, miksi se mahdollisesti viivästytti tarkastuskertomuksen toimittamista tällä tavalla? 2. Oliko kyseessä poikkeustapaus vai viivästyykö asiakirjojen toimittaminen komission eri yksiköistä OLAFiin useinkin? 3. Onko komissio samaa mieltä kanssani, että sisäistä tarkastusta koskevien säännösten mukaan tarkastuskertomus olisi pitänyt toimittaa OLAFille ilman erillispyyntöä jo vuonna 1999? Mihin toimiin komissio ryhtyy estääkseen vastaavanlaisten tapausten toistumisen tulevaisuudessa? (1) EYVL C 115 E, 16.5.2002, s. 21. Michaele Schreyerin komission puolesta antama vastaus (7. heinäkuuta 2003) Komissio ilmoittaa arvoisalle parlamentinjäsenelle, että Euroopan petostentorjuntavirasto (OLAF) on täsmentänyt, että varainhoidon valvoja toimitti kyseisen tilintarkastuskertomuksen OLAFille alun perin helmikuussa 2000. OLAF sai varainhoidon valvojan raportin uudelleen käsiteltäväkseen tammikuussa 2002 sen jälkeen kun viraston uusi pääjohtaja oli pyytänyt sitä syyskuussa 2001 ja tammikuussa 2002. Hän ei ollut saanut tietoa tilintarkastuskertomuksen ensimmäisestä saapumisesta OLAFiin aloittaessaan työnsä maaliskuussa 2000. Näitä tapahtumia selvitetään parhaillaan sisäisessä tutkimuksessa. Komissio haluaa huomauttaa, että viivästykset asiakirjojen toimittamisessa OLAFille eivät ole tavanomaisia. Se muistuttaa, että Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999(1) ja 25 päivänä toukokuuta 1999 annetun neuvoston asetuksen (Euratom) N:o 1074/1999(2) 7 artiklan 1 kohdassa säädetään, että toimielinten ja elinten on toimitettava viipymättä virastolle kaikki tiedot, jotka liittyvät mahdollisiin petoksiin, lahjontaan tai muuhun laittomaan toimintaan. Komissio pyrkii myös kannustamaan komission yksiköitä ja OLAFia hoitamaan keskinäisen yhteydenpitonsa mahdollisimman nopeasti ja tehokkaasti sekä korjaamaan siinä mahdollisesti ilmenevät puutteet. (1) EYVL L 136, 31.5.1999. (2) EYVL L 136, 31.5.1999.